Jesu masaré bu'ê nemogɨ,
a'tîro niîwĩ:
—Yɨ'ɨ̂ a'ti nukúkãkãharãre sĩ'óo'se weeró noho niî'.
Yɨ'ɨ̂re siru tuúrã na'î tĩ'aropɨ niirã́ weeró noho niîtima.
Yɨ'ɨ̂ naâ me'ra niî nu'ku'.
Naâ de'ró weeátehere ĩ'yó'.
Tohô weérã ãyuró niiséti masima.
Kɨ̃ɨ̂ tohô niikã́ tɨ'órã,
fariseu masa Jesuré niîwã:
—Mɨ'ɨ̂ basi mɨ'ɨ̂ weesére uúkũkã,
mɨ'ɨ̂ uúkũse wapa marí'.
Jesu naâre niîwĩ:
—Yɨ'ɨ̂ basi yɨ'ɨ̂ weesére uúkũmikã,
yɨ'ɨ̂ uúkũse wapatí'.
Yɨ'ɨ̂ niî'karopɨ yɨ'ɨ̂ dahâ tohaatehere masî'.
Mɨsâ pũrikã yɨ'ɨ̂ niî'karo yɨ'ɨ̂ dahâ tohaatohopɨre masí wee'.
Mɨsâ a'ti ɨmɨ́kohokãharã wãkusé me'ra besé'.
Yɨ'ɨ̂ pũrikã yɨ'ɨ̂ se'saro neê ni'kɨré besé wee'.
Yɨ'ɨ̂ beségɨ,
keoró bese boósa'.
Yɨ'ɨ̂ ɨaró besé wee'.
Yɨ'ɨ̂ pakɨ,
yɨ'ɨ̂re o'ôo'kɨ me'ra besé'.
Mɨsâre dutisé naâ ohâ'ke a'tîro niî':
“Pɨárã masá ni'kâro noho naâ ĩ'yâ'kere werê sãakã,
ẽho peóro ɨá'.”
Yɨ'ɨ̂ weresé kẽ'ra tohôta niî'.
Yɨ'ɨ̂,
yɨ'ɨ̂ pakɨ yɨ'ɨ̂re o'ôo'kɨ me'ra yeekãhásere ãyuró uúkũ'.
Tohô weéro yɨ'ɨ̂ uúkũse keoró niî'.
Naâ Jesuré sẽrí yã'awã:
—Too pũríkãre mɨ'ɨ̂ pakɨ no'opɨ́ niîsari?
Jesu naâre yɨ'tiwĩ́:
—Mɨsâ yɨ'ɨ̂re masí wee'.
Yɨ'ɨ̂ pakɨ kẽ'rare masîtisa'.
Yɨ'ɨ̂re masîrã pũrikã,
kɨ̃ɨ́ kẽ'rare masî booapã,
niîwĩ.
Jesu tohô uúkũgɨ,
Õ'âkɨ̃hɨ wi'ipɨ niîwĩ.
Masá niyéru o'ôrã naâ sãasé akari tiropɨ niîwĩ.
Kɨ̃ɨ̂ toopɨ́ niikã́,
kɨ̃ɨ̂ pakɨ́ kɨ̃ɨ̂re kũû'ke ehâti yuukã,
neê ni'kɨ́ kɨ̃ɨ̂re bu'îri da'rerí wi'ipɨ miáatiwã.
Jesu Judeu masa wiôrãre niîwĩ:
—Yɨ'ɨ̂ wa'âgɨ weé'.
Yɨ'ɨ̂ wa'âka be'ro mɨsâ yɨ'ɨ̂re a'mârãsa'.
Mɨsâ akobohó no'oya marirã́ wẽrîrãsa'.
Yɨ'ɨ̂ wa'aátohopɨre mɨsâ wa'â masisome.
Naâ a'mêri sẽrí yã'awã:
—Kɨ̃ɨ̂ basi wẽhé,
wẽrîgɨsari?
Tohô weérã kɨ̃ɨ̂ wa'aátohopɨre marî wa'â masitisari?
Jesu naâre niîwĩ:
—Mɨsâ a'ti nukúkãkãharã niî'.
Yɨ'ɨ̂ ɨ'mɨ̂sekɨ̃hɨ niî'.
Tohô weégɨ mɨsâre too dɨpóro “Akobohó no'oya marirã́ wẽrîrãsa'”,
niiápɨ.
Mɨsâ yɨ'ɨ̂re “Kɨ̃ɨ́ta niîmi”,
niî ẽho peó wee'.
Tohô weérã mɨsâ akobohó no'oya marirã́ wẽrîrãsa'.
Naâ Jesuré sẽrí yã'awã:
—Mɨ'ɨ̂ noa nohó niîti?
Jesu naâre niîwĩ:
—Neê waropɨ mɨsâre werê tohamiwɨ.
Yɨ'ɨ̂ pehe waró mɨsâre weresé kɨó'.
Tohô niikã́ mɨsâre bu'îri da'reátehe kẽ'rare kɨó'.
Yɨ'ɨ̂re o'ôo'kɨ diakɨ̃hɨ́ uúkũmi.
Kɨ̃ɨ̂ uúkũ'kere,
yɨ'ɨ̂ tɨ'ó'kere mɨsâre a'ti nukúkãkãharãre werê turia',
niîwĩ Jesu.
Jesu tohô uúkũgɨ,
kɨ̃ɨ̂ pakɨ́ Õ'âkɨ̃hɨreta uúkũgɨ weemíwĩ.
Masá pe'e kɨ̃ɨ̂ tohô uúkũsere tɨ'o masítiwã.
Tohô weégɨ Jesu naâre niîwĩ:
—Mɨsâ yɨ'ɨ̂re ɨ'mɨáropɨ tuu moró nɨ'korãpɨ,
yɨ'ɨ̂ Õ'âkɨ̃hɨ besé'kɨ niisére masîrãsa'.
“Kɨ̃ɨ̂ ɨaró weetípĩ”,
niîrãsa'.
Yɨ'ɨ̂ pakɨ yɨ'ɨ̂re werê'ke se'sarore mɨsâre werê'.
Yɨ'ɨ̂re o'ôo'kɨ yɨ'ɨ̂ me'ra niîmi.
Yɨ'ɨ̂ kɨ̃ɨ̂ tɨ'sasé di'akɨ̃re weé'.
Tohô weégɨ yɨ'ɨ̂re neê kõ'â wã'katimi.
Jesu tohô niikã́ tɨ'órã,
pãharã́ kɨ̃ɨ̂re ẽho peówã.